Obama glo nie welkom in SA nie | Maroela Media
Sommige vakbonde, politieke partye en burgerlike organisasies het Barack Obama, president van Amerika, se besoek aan Suid-Afrika Sondag veroordeel.
“Ons keur die besoek van die Amerikaanse president af en alle mense wat geregtigheid en vrede aankleef sal daarteen betoog,” het die organisasies in ŉ gesamentlike verklaring gesê. “Vriendskap met Suid-Afrika moet gebaseer wees op waardes van geregtigheid, vryheid en gelykheid, en die Amerika het hierdie waardes ondermyn en verspotlik gemaak deur sy dade op die globale front.”
Die verklaring is deur die National Union of Metalworkers SA (Numsa), die Suid-Afrikaanse Kommunisteparty (SAKP), die Young Communist League of SA, die SA Students’ Congress, die Muslim Students’ Association, die National Education, Health and Allied Workers’ Union, die vakbondfederasie Cosatu, die Friends of Cuba Society, Boycott, Divestment and Sanctions against Israel in SA, en die Wêreldfederasie van Vakbonde uitgereik.
“Ons verwerping is op Amerika se arrogante, selfsugtige en onderdrukkende buitelandse beleid, behandeling van werkers en internasionale handelsverhoudinge gebaseer,” lui die verklaring.
Obama se besoek later vandeesmaand sal sy eerste besoek aan Suid-Afrika wees sedert hy as president verkies is.
Die groep hou glo ŉ betoging op 28 Junie van die Uniegebou na die Amerikaanse ambassade in Pretoria.
Amerika Barack Obama besoek
ons het genug van hulle hier wat ons mooi land opfok, laat hy sy eie land gaan opfok. wat wil hy hier kom maak.